Echipele italiene se califică în finalele competiților europene, dar naționala nu a mai participat la mondial din 2014.
Joi seară, Atalanta și Fiorentina s-au calificat în finala Europa League respectiv finala Conference League, după ce jucători bergamasci au trecut de francezii de la Marseille (4-1 la general), iar echipa viola a trecut, greu, de belgienii de la Brugge (4-3 la general).
Atalanta a reușit în premieră calificarea în finala unei competiții europene. Echipa antrenată de către Gian Piero Gasperini a trecut fără mari emoții de cei de la Marseille, scor 3-0 în manșa secundă. Pentru echipa din Bergamo este prima finală din istoria de 125 de ani a clubului. În ultimul act de la Dublin, din 22 mai, Atalanta îi va înfrunta pe invincibilii de Bayer Leverkusen.
Fiorentina a reușit și ea calificarea în finala Conference League, pentru a doua oară la rând. Echipa viola a trecut la mare luptă de belgienii de la Club Brugge, datorită victoriei din tur (3-2). În sezonul trecut, echipa din orașul Renașterii a pierdut finala aceleiași competiții împotriva celor de la West Ham (2-1 pentru englezi). În acest sezon, echipa viola îi va înfrunta pe grecii de la Olympiacos, pe data de 29 mai, tocmai la Atena.
În ultimele sezoane, echipele italiene au devenit o prezență constantă în fazele finale ale tuturor competițiilor europene ( Liga Campionilor, Europa League și Conference League). Sezonul trecut, campionatul italian a avut câte o reprezentantă în fiecare finală a acestor trei competiții. Inter Milano în Liga Campionilor, AS Roma în Europa League și Fiorentina în Conference League. Din păcate pentru peninsulari, nicio echipă din cele trei nu a reușit să pună mâna pe vreun trofeu.
Chiar dacă echipele din Serie A acced constant în fazele finale ale principalelor competiții europene, totuși, cu echipa națională, italienii nu au mai reușit o calificare la Cupa Mondială din 2014. Squadra Azzura,campioană mondială de patru ori (1934, 1938, 1982 și 2006) a fost prezentă, ultima dată, la mondialul brazilian, din 2014, unde nu a reușit să iasă dintr-o grupă în care se mai aflau Anglia, Costa Rica și Uruguay . În această perioadă de seceta, Italia a reușit totuși, să devină campioană europeană, în 2021.
Damian Mamulă
Sursă foto: Imago